CELEX: 32019D0969
Language: mt
Date: 2019-02-22 00:00:00
Title: Deċiżjoni Delegata tal-Kummissjoni (UE) 2019/969 tat-22 ta' Frar 2019 dwar l-għodda li tippermetti li l-applikanti jagħtu jew jirtiraw il-kunsens tagħhom għal perjodu addizzjonali ta' żamma tal-fajl tal-applikazzjoni tagħhom skont l-Artikolu 54(2) tar-Regolament (UE) 2018/1240 tal-Parlament Ewropew u tal-Kunsill (Test b'rilevanza għaż-ŻEE.)

13.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 156/10
               
            
         DEĊIŻJONI DELEGATA TAL-KUMMISSJONI (UE) 2019/969
         tat-22 ta' Frar 2019
         dwar l-għodda li tippermetti li l-applikanti jagħtu jew jirtiraw il-kunsens tagħhom għal perjodu addizzjonali ta' żamma tal-fajl tal-applikazzjoni tagħhom skont l-Artikolu 54(2) tar-Regolament (UE) 2018/1240 tal-Parlament Ewropew u tal-Kunsill
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1240 tal-Parlament Ewropew u tal-Kunsill tat-12 ta' Settembru 2018 li jistabbilixxi Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS) u li jemenda r-Regolamenti (UE) Nru 1077/2011, (UE) Nru 515/2014, (UE) 2016/399, (UE) 2016/1624 u (UE) 2017/2226 (1), u b'mod partikulari l-ħmes subparagrafu tal-Artikolu 54(2) tiegħu,
         Billi:
         
                     (1)
                  
                  
                     Ir-Regolament (UE) 2018/1240 stabbilixxa Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS) bħala sistema għaċ-ċittadini ta' pajjiżi terzi li jkunu eżenti mir-rekwiżit li jkollhom viża meta jaqsmu l-fruntieri esterni. Huwa stabbilixxa l-kundizzjonijiet u l-proċeduri biex tinħareġ jew tiġi rifjutata awtorizzazzjoni għall-ivvjaġġar.
                  
               
                     (2)
                  
                  
                     Kull fajl tal-applikazzjoni irid jitħassar wara l-perjodu ta' validità tal-awtorizzazzjoni għall-ivvjaġġar. Biex jiffaċilitaw applikazzjoni ġdida wara li jiskadi dak il-perjodu, l-applikanti jistgħu jagħtu l-kunsens tagħhom biex itawlu l-perjodu tal-ħażna tal-fajls tal-applikazzjoni bi tliet snin. Jenħtieġ li din id-Deċiżjoni tistabbilixxi l-kundizzjonijiet dwar kif l-applikanti jistgħu jagħtu jew jirtiraw il-kunsens tagħhom bl-użu ta' għodda apposta.
                  
               
                     (3)
                  
                  
                     Jenħtieġ li l-għodda ta' kunsens tkun aċċessibbli permezz tas-sit web pubbliku ddedikat, tal-applikazzjoni għall-apparati mobbli u permezz ta' link sigur wara li tingħata l-awtorizzazzjoni tal-ETIAS.
                  
               
                     (4)
                  
                  
                     Jenħtieġ li l-għodda ta' kunsens tippermetti li tiġi kkonfermata l-identità tal-applikant. Għaldaqstant huwa neċessarju li tistabbilixxi r-rekwiżiti tal-awtentikazzjoni għall-aċċess tal-għodda ta' kunsens u tiżgura aċċess sigur, inkluż billi l-applikanti jingħataw kodiċi uniku. Jenħtieġ ukoll li l-għodda ta' kunsens tippermetti li l-applikanti jikkonsultaw id-data miżmuma qabel jagħtu jew jirtiraw il-kunsens tagħhom kif ukoll tistabbilixxi kif jingħata jew jiġi rtirat il-kunsens.
                  
               
                     (5)
                  
                  
                     Jenħtieġ li jiġu stabbiliti l-mezzi ta' komunikazzjoni tal-għodda ta' kunsens mas-Sistema Ċentrali tal-ETIAS. Barra minn hekk, jenħtieġ li jiġu stabbiliti l-format tal-messaġġ, l-istandards u l-protokolli kif ukoll ir-rekwiżiti tas-sigurtà.
                  
               
                     (6)
                  
                  
                     Skont l-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma ħaditx sehem fl-adozzjoni tar-Regolament (UE) 2017/2226 tal-Parlament Ewropew u tal-Kunsill (2) u mhijiex marbuta bih jew soġġetta għall-applikazzjoni tiegħu. Madankollu, billi r-Regolament (UE) 2018/1240 jibni fuq l-acquis ta' Schengen, fil-21 ta' Diċembru 2018, skont l-Artikolu 4 ta' dak il-Protokoll, id-Danimarka nnotifikat bid-deċiżjoni tagħha li timplimenta r-Regolament (UE) 2018/1240 fil-liġi nazzjonali tagħha.
                  
               
                     (7)
                  
                  
                     Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li r-Renju Unit ma jiħux sehem fihom, skont id-Deċiżjoni tal-Kunsill 2000/365/KE (3); għaldaqstant, ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.
                  
               
                     (8)
                  
                  
                     Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li l-Irlanda ma tiħux sehem fihom, skont id-Deċiżjoni tal-Kunsill 2002/192/KE (4); għaldaqstant, l-Irlanda mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.
                  
               
                     (9)
                  
                  
                     Fir-rigward tal-Iżlanda u tan-Norveġja, din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen fis-sens tal-Ftehim konkluż mill-Kunsill tal-Unjoni Ewropea u mir-Repubblika tal-Iżlanda u mir-Renju tan-Norveġja dwar l-assoċjazzjoni ta' dawn iż-żewġ Stati mal-implimentazzjoni, mal-applikazzjoni u mal-iżvilupp tal-acquis ta' Schengen (5), li jaqgħu fil-qasam imsemmi fil-Punt A tal-Artikolu 1 tad-Deċiżjoni tal-Kunsill 1999/437/KE (6).
                  
               
                     (10)
                  
                  
                     Fir-rigward tal-Iżvizzera, din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, mal-applikazzjoni u mal-iżvilupp tal-acquis ta' Schengen (7), li jaqgħu fil-qasam imsemmi fil-Punt A tal-Artikolu 1 tad-Deċiżjoni 1999/437/KE, moqri flimkien mal-Artikolu 3 tad-Deċiżjoni tal-Kunsill 2008/146/KE (8).
                  
               
                     (11)
                  
                  
                     Fir-rigward tal-Liechtenstein, din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen fis-sens tal-Protokoll bejn l-Unjoni Ewropea, il-Komunità Ewropea u l-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, mal-applikazzjoni u mal-iżvilupp tal-acquis ta' Schengen (9), li jaqgħu fil-qasam imsemmi fil-Punt A tal-Artikolu 1 tad-Deċiżjoni 1999/437/KE, moqri flimkien mal-Artikolu 3 tad-Deċiżjoni tal-Kunsill 2011/350/UE (10).
                  
               
                     (12)
                  
                  
                     Il-Kontrollur Ewropew għall-Protezzjoni tad-Data ġie kkonsultat fit-28 ta' Jannar 2019 u ta l-opinjoni tiegħu fit-8 ta' Frar 2019,
                  
               ADOTTAT DIN ID-DEĊIŻJONI:
         
            Artikolu 1
            Aċċess għall-għodda ta' kunsens
            L-għodda ta' kunsens għandha tkun aċċessibbli permezz ta':
            
                        (a)
                     
                     
                        is-sit web pubbliku msemmi fl-Artikolu 16 tar-Regolament (UE) 2018/1240;
                     
                  
                        (b)
                     
                     
                        l-applikazzjoni għall-apparat mobbli msemmi fl-Artikolu 16 tar-Regolament (UE) 2018/1240;
                     
                  
                        (c)
                     
                     
                        link ipprovdut permezz tas-servizz tal-posta elettronika tal-ETIAS imsemmi fil-punt (f) tal-Artikolu 6(2) tar-Regolament (UE) 2018/1240.
                     
                  
         
            Artikolu 2
            Awtentikazzjoni b'żewġ fatturi għall-aċċess għall-għodda ta' kunsens
            
               1.   Sabiex taqbad mal-għodda ta' kunsens, għandha tintuża awtentikazzjoni b'żewġ fatturi.
            
            
               2.   L-ewwel awtentikazzjoni għandha tikkonsisti fid-dħul ta' din id-data:
               
                           (a)
                        
                        
                           in-numru tal-applikazzjoni;
                        
                     
                           (b)
                        
                        
                           in-numru tad-dokument tal-ivvjaġġar.
                        
                     
            
               3.   Meta l-applikant ma jagħtix in-numru tal-applikazzjoni tiegħu, l-ewwel awtentikazzjoni għandha tikkonsisti fid-dħul ta' din id-data:
               
                           (a)
                        
                        
                           in-numru tad-dokument tal-ivvjaġġar;
                        
                     
                           (b)
                        
                        
                           il-pajjiż tal-ħruġ tad-dokument tal-ivvjaġġar li għandu jintgħażel minn lista predeterminata;
                        
                     
                           (c)
                        
                        
                           id-data tal-ħruġ u tal-iskadenza tad-dokument tal-ivvjaġġar;
                        
                     
                           (d)
                        
                        
                           l-ismijiet taż-żewġ ġenituri.
                        
                     
            
               4.   In-numru tal-applikazzjoni għandu jkun l-istess bħal dak mogħti lill-applikanti permezz tas-servizz tal-posta elettronika tal-ETIAS fil-mument tal-preżentazzjoni tal-applikazzjoni tagħhom. Id-data l-oħra, imsemmija fil-paragrafu 2 jew fil-paragrafu 3, ippreżentata mill-applikant għandha tkun l-istess bħal dik mogħtija minnu fil-formola tal-applikazzjoni tiegħu.
            
            
               5.   It-tieni awtentikazzjoni għandha tikkonsisti f'kodiċi uniku li għandu jiddaħħal fl-għodda ta' kunsens.
            
            
               6.   Mal-preżentazzjoni tal-informazzjoni fil-paragrafu 2 jew fil-paragrafu 3, il-kodiċi uniku msemmi fil-paragrafu 4 għandu jiġi ġġenerat awtomatikament u jintbagħat lill-applikant permezz tas-servizz tal-posta elettronika msemmi fil-punt (f) tal-Artikolu 6(2) tar-Regolament (UE) 2018/1240.
            
            
               7.   Il-kodiċi uniku għandu jiskadi wara perjodu qasir ta' żmien. Jekk jintbagħat kodiċi uniku ġdid, dan għandu jinvalida l-kodiċijiet uniċi li jkunu ntbagħtu qabel lill-istess applikant.
            
            
               8.   Il-kodiċi uniku għandu jintbagħat fuq l-istess indirizz elettroniku mogħti fl-applikazzjoni ppreżentata.
            
            
               9.   Il-kodiċi uniku għandu jkun jista' jintuża darba waħda biss.
            
         
         
            Artikolu 3
            Konsultazzjoni tad-data permezz tal-għodda
            
               1.   Għall-finijiet tal-għoti jew tal-irtirar tal-kunsens biex tittawwal il-ħażna tal-fajl tal-applikazzjoni, l-għodda għandha tinforma lill-applikant bid-data li kieku tinżamm jew titħassar.
            
            
               2.   Qabel ma jingħata l-kunsens, l-applikant għandu jkollu aċċess għal:
               
                           (a)
                        
                        
                           verżjoni li tinqara biss tal-formola tal-applikazzjoni u d-data personali ppreżentata;
                        
                     
                           (b)
                        
                        
                           verżjoni li tinqara biss ta' dokumentazzjoni jew informazzjoni addizzjonali ppreżentata;
                        
                     
                           (c)
                        
                        
                           verżjoni li tinqara biss tad-data li tiżdied fil-fajl tal-applikazzjoni skont il-punti (a) u (c) sa (d) tal-Artikolu 39(1) tar-Regolament (UE) 2018/1240, wara li tittieħed id-deċiżjoni li tinħareġ l-awtorizzazzjoni għall-ivvjaġġar.
                        
                     
            
               3.   Qabel ma jingħata l-kunsens, l-applikant għandu jiġi infurmat:
               
                           (a)
                        
                        
                           dwar il-fatt li jekk jingħata l-kunsens, il-fajl tal-applikazzjoni jinżamm għal perjodu addizzjonali ta' tliet snin mit-tmiem tal-perjodu ta' validità tal-awtorizzazzjoni għall-ivvjaġġar;
                        
                     
                           (b)
                        
                        
                           dwar il-fatt li l-kunsens jista' jiġi rtirat fi kwalunkwe ħin sat-tmiem tal-perjodu addizzjonali taż-żamma;
                        
                     
                           (c)
                        
                        
                           dwar il-fatt li d-data għandha tinżamm għall-fini li tiġi ffaċilitata applikazzjoni ġdida;
                        
                     
                           (d)
                        
                        
                           dwar il-fatt li d-data tista' tintuża skont l-Artikolu 71(o) tar-Regolament (UE) 2018/1240;
                        
                     
                           (e)
                        
                        
                           dwar il-proċeduri biex jeżerċita d-drittijiet skont l-Artikoli 17 sa 24 tar-Regolament (UE) 2018/1725; bid-dettalji ta' kuntatt tal-uffiċjal għall-protezzjoni tad-data tal-Aġenzija Ewropea għall-Gwardja tal-Fruntiera u tal-Kosta tal-Kontrollur Ewropew għall-Protezzjoni tad-Data u tal-awtorità superviżorja nazzjonali tal-Istat Membru tal-ewwel soġġorn intenzjonat meta l-awtorizzazzjoni għall-ivvjaġġar tkun inħarġet mis-Sistema Ċentrali tal-ETIAS, jew tal-Istat Membru responsabbli meta l-awtorizzazzjoni għall-ivvjaġġar tkun inħarġet minn Unità Nazzjonali tal-ETIAS.
                        
                     
         
         
            Artikolu 4
            Għoti tal-kunsens
            
               1.   Il-kunsens għandu jingħata permezz ta' dikjarazzjoni ffirmata elettronikament permezz tal-ittikkjar ta' kaxxa apposta fl-għodda ta' kunsens.
            
            
               2.   Wara li jagħti l-kunsens tiegħu, l-applikant għandu jirċievi ittra elettronika li jkun fiha:
               
                           (a)
                        
                        
                           konferma li l-fajl tal-applikazzjoni tal-applikant inżamm għal perjodu addizzjonali ta' tliet snin mit-tmiem tal-validità tal-awtorizzazzjoni għall-ivvjaġġar;
                        
                     
                           (b)
                        
                        
                           link għall-għodda ta' kunsens;
                        
                     
                           (c)
                        
                        
                           notifika li d-data nżammet għall-fini tal-faċilitazzjoni ta' applikazzjoni ġdida u li dik id-data tista' tintuża għall-finijiet imsemmija fl-Artikolu 71(o) tar-Regolament (UE) 2018/1240;
                        
                     
                           (d)
                        
                        
                           notifika li l-kunsens jista' jiġi rtirat fi kwalunkwe ħin sat-tmiem tal-perjodu addizzjonali taż-żamma;
                        
                     
                           (e)
                        
                        
                           notifika li l-applikant ikun ġie avżat biex iżomm in-numru tal-applikazzjoni attwali tiegħu biex jerġa' juża l-fajl tal-applikazzjoni li jkun inżamm għall-fini li tiġi ppreżentata applikazzjoni ġdida.
                        
                     
         
         
            Artikolu 5
            Rtirar tal-kunsens
            
               1.   L-irtirar tal-kunsens għaż-żamma tal-fajl tal-applikazzjoni għandu jiġi indikat billi tiġi ttikkjata kaxxa apposta fl-għodda ta' kunsens.
            
            
               2.   Meta jiġi rtirat il-kunsens matul il-perjodu ta' validità tal-awtorizzazzjoni għall-ivvjaġġar attwali, għandha tintbagħat ittra elettronika lill-applikant li tikkonferma li l-fajl se jitħassar wara l-perjodu ta' validità tal-awtorizzazzjoni għall-ivvjaġġar attwali tiegħu.
            
            
               3.   Meta jiġi rtirat il-kunsens matul il-perjodu addizzjonali, għandha tintbagħat ittra elettronika lill-applikant li tikkonferma li l-fajl tal-applikazzjoni se jitħassar.
            
         
         
            Artikolu 6
            Komunikazzjoni tal-għodda mas-Sistema Ċentrali
            
               1.   Wara dispożizzjoni ta' kunsens għaż-żamma ta' fajl tal-applikazzjoni skont l-Artikolu 54 tar-Regolament (UE) 2018/1240:
               
                           (a)
                        
                        
                           l-għodda ta' kunsens għandha tinforma lis-Sistema Ċentrali tal-ETIAS b'dan il-kunsens permezz tas-servizz web sigur, imsemmi fil-punt (l) tal-Artikolu 6(2) tar-Regolament (UE) 2018/1240;
                        
                     
                           (b)
                        
                        
                           is-Servizz Ċentrali tal-ETIAS għandu jżomm il-fajl tal-applikazzjoni għal perjodu ta' tliet snin mit-tmiem tal-perjodu ta' validità tal-awtorizzazzjoni għall-ivvjaġġar attwali.
                        
                     
            
               2.   Wara rtirar ta' kunsens għaż-żamma ta' fajl tal-applikazzjoni skont l-Artikolu 54 tar-Regolament (UE) 2018/1240:
               
                           (a)
                        
                        
                           l-għodda ta' kunsens għandha tinforma lis-Sistema Ċentrali tal-ETIAS b'dan l-irtirar;
                        
                     
                           (b)
                        
                        
                           is-Sistema Ċentrali tal-ETIAS għandha tħassar il-fajl tal-applikazzjoni awtomatikament wara l-perjodu ta' validità tal-awtorizzazzjoni għall-ivvjaġġar attwali jew matul il-perjodu addizzjonali ta' żamma ta' tliet snin, jekk il-kunsens jiġi rtirat matul dak il-perjodu.
                        
                     
            
               3.   Meta jiskadi l-perjodu taż-żamma tiegħu, il-fajl tal-applikazzjoni għandu awtomatikament jitħassar mis-Sistema Ċentrali tal-ETIAS kif imsemmi fl-Artikolu 54(3) tar-Regolament (UE) 2018/1240.
            
         
         
            Artikolu 7
            Format tal-messaġġi, standards u protokolli
            Il-format tal-messaġġi u l-protokolli li għandhom jiġu implimentati għandhom jiġu inklużi fl-ispeċifikazzjonijiet tekniċi msemmija fl-Artikolu 73(3) tar-Regolament (UE) 2018/1240.
         
         
            Artikolu 8
            Kunsiderazzjonijiet speċifiċi tas-sigurtà
            
               1.   L-għodda ta' kunsens għandha titfassal u tiġi implimentata sabiex tiżgura l-kunfidenzjalità, l-integrità u d-disponibbiltà tad-data proċessata u sabiex tiżgura n-nonripudju tat-tranżazzjonijiet. L-implimentazzjoni teknika u organizzazzjonali tagħha għandhom jissodisfaw ir-rekwiżiti tal-pjan ta' sigurtà tal-ETIAS imsemmi fl-Artikolu 59(3) tar-Regolament (UE) 2018/1240 u tar-regoli dwar il-protezzjoni tad-data u tas-sigurtà applikabbli għas-sit web pubbliku u għall-applikazzjoni tal-apparat mobbli msemmija fl-Artikolu 16(10) tar-Regolament (UE) 2018/1240.
            
            
               2.   L-għodda ta' kunsens għandha titfassal u tiġi implimentata b'mod li jipprekludi l-aċċess illegali għaliha. Għal dan l-għan, l-għodda ta' kunsens għandha tillimita l-għadd ta' tentattivi għall-aċċess għall-għodda bl-istess numru tad-dokument tal-ivvjaġġar, l-istess numru tal-applikazzjoni għall-ivvjaġġar jew l-istess kodiċi uniku. L-għodda għandu jkun fiha wkoll miżuri ta' protezzjoni kontra mġiba mhux umana.
            
            
               3.   L-għodda ta' kunsens għandu jkun fiha miżuri li ma jħallukx illoggjat wara ftit minuti ta' inattività.
            
            
               4.   Dettalji addizzjonali dwar il-kunfidenzjalità, l-integrità u d-disponibbiltà tad-data proċessata għandhom ikunu soġġetti għall-ispeċifikazzjonijiet tekniċi msemmija fl-Artikolu 73(3) tar-Regolament (UE) 2018/1240.
            
         
         
            Artikolu 9
            Reġistrazzjonijiet
            
               1.   L-għodda ta' kunsens għandha żżomm reġistrazzjonijiet tal-attività, li jkun fihom:
               
                           (a)
                        
                        
                           
                              data ta' awtentikazzjoni, inkluż jekk l-awtentikazzjoni rnexxietx jew le;
                        
                     
                           (b)
                        
                        
                           id-data u l-ħin tal-aċċess;
                        
                     
                           (c)
                        
                        
                           il-valur tal-kaxxa għall-ittikkjar li tagħti jew li tirtira l-kunsens.
                        
                     
            
               2.   Ir-reġistrazzjonijiet tal-attività għandhom jiġu kkupjati fis-Sistema Ċentrali. Dawn għandhom jinħażnu għal mhux aktar minn sena wara t-tmiem tal-perjodu taż-żamma estiż tal-fajl tal-applikazzjoni, sakemm ma jkunux meħtieġa għal proċeduri ta' monitoraġġ li jkunu diġà nbdew.. Wara dak il-perjodu, dawn għandhom jitħassru awtomatikament.
               Dawn ir-reġistrazzjonijiet jistgħu jintużaw biss għall-fini tal-Artikolu 69(4) tar-Regolament (UE) 2018/1240.
            
         
         
            Artikolu 10
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-22 ta' Frar 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 236, 19.9.2018, p. 1.
         
            (2)  Ir-Regolament (UE) 2017/2226 tal-Parlament Ewropew u tal-Kunsill tat-30 ta' Novembru 2017 li jistabbilixxi Sistema ta' Dħul/Ħruġ (EES) biex tiġi rreġistrata data dwar id-dħul u l-ħruġ u data dwar iċ-ċaħda tad-dħul ta' ċittadini ta' pajjiżi terzi li jaqsmu l-fruntieri esterni tal-Istati Membri u li jiddetermina l-kondizzjonijiet għall-aċċess għall-EES għal raġunijiet ta' infurzar tal-liġi, u li jemenda l-Konvenzjoni li timplimenta l-Ftehim ta' Schengen u r-Regolamenti (KE) Nru 767/2008 u (UE) Nru 1077/2011 (ĠU L 327, 9.12.2017, p. 20).
         
            (3)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).
         
            (4)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).
         
            (5)  ĠU L 176, 10.7.1999, p. 36.
         
            (6)  Id-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta' dawn iż-żewġ Stati mal-implimentazzjoni, l-applikazzjoni u l-iżvilupp tal-acquis ta' Schengen (ĠU L 176, 10.7.1999, p. 31).
         
            (7)  ĠU L 53, 27.2.2008, p. 52.
         
            (8)  Id-Deċiżjoni tal-Kunsill 2008/146/KE tat-28 ta' Jannar 2008 dwar il-konklużjoni f'isem il-Komunità Ewropea, tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta' Schengen (ĠU L 53, 27.2.2008, p. 1).
         
            (9)  ĠU L 160, 18.6.2011, p. 21.
         
            (10)  Id-Deċiżjoni tal-Kunsill 2011/350/UE tas-7 ta' Marzu 2011 dwar il-konklużjoni, f'isem l-Unjoni Ewropea, tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta' Schengen, relatat mal-abolizzjoni tal-verifiki mal-fruntieri interni u l-moviment tal-persuni (ĠU L 160, 18.6.2011, p. 19).